A jelek szerint a drogproblémát nem lehet rendészeti eszközökkel megoldani, a szigornak mindössze annyi a hatása, hogy más területekre húzódnak át a drogdílerek és a szerhasználók. Ez történt a Hős utca után a fókuszba kerülő Pillangó parkban is, nyáron pedig a ferencvárosi József Attila-lakótelepen bukkantak fel “Hős utcai figurák”, ahol a helyzet megoldását követelve a lakosság eddig több mint ezer aláírást gyűjtött össze.

Egyre inkább beigazolódik, hogy kizárólag rendészeti beavatkozások nem fogják megoldani a drogproblémát, és amíg az összetett társadalmi krízishelyzet tényezői, így a szegénység, a kilátástalanság, az ellátatlanság nincs kezelve, addig nem fog csökkenni a droghasználók száma. Az erősebb hatósági fellépés még a TEK bejáratának közvetlen szomszédságában is kudarcot vallott, és a rendőri jelenlét ellenére is nagyüzemben folyt tovább a drogterjesztés. A ház elé tervezett háromméteres kerítéstől se várjunk csodát. Arról, hogy már Zuglóig ér a Hős utcai drogprobléma, ebben a cikkünkben írtunk a nyáron. A jelenség pedig már olyan helyeken is megjelent, amik kilométerekre vannak a Hős utcától, és ahol a lakók eddig csak hírből hallottak a beanyagozott fiatalokról.

A IX. kerületi József Attila-lakótelep Budapest egyik legnépszerűbb és legzöldebb lakótelepe, ami az Üllői út, az Ecseri út, a Gyáli út és a Határ út által körbezárt területen található. A ferencvárosi panelházak között pesti viszonylatban tényleg sok a parkosított, fás terület. Egy forrásunk szerint a városrész manapság mástól is zöld, mivel a lakótelepi idillt két-három hónapja “Hős utcai figurák” megjelenése bolygatta meg.

Fotó: Helyi lakó felvétele Önkívületi állapotban heverő fiatal a lakótelep egyik parkjában.

Honnan jönnek?

A forrásunk azzal keresett meg minket, hogy a Pöttyös utcai és az Ecseri úti metrómegállóknál ezen a nyáron (július végén, augusztus elején) teljesen kába emberek jelentek meg, akikről egyértelmű volt, hogy droghasználók. Majd – beszámolója szerint –, kezdtek egyre többen lenni, megjelentek a házak bejáratánál, valamint a telepen lévő óvodák és iskolák melletti parkokban. A forrásunk szerint mindenki csak Hős utcaiaknak hívja őket, akik viszont nem feltétlenül onnan jönnek, de a látvány egy az egyben ugyanaz.

Tízen- huszonéves srácok, akiken látod, hogy nem alszik, hanem valamitől utazik, aztán egyszer csak feláll, amikor vége a tripnek

– fűzi hozzá.

Abban viszont biztos, hogy Kőbánya felől érkeznek – szerinte a szerhasználók megjelenésében szerepe van 3-as villamosnak, ami összeköti Kőbányát, Erzsébetet és Ferencvárost. Úgy tudja, hogy Kőbánya “dzsumbujos” részen árulhatják az olcsó drogot. a Pongrác úton, a Fertő és a Balkán utcánál is sok ilyen alak van, akik a József Attila-lakótelep parkjaiban nyugodtan le tudnak ülni, beljebb pedig már nem is veszik őket észre.

A forrásunk azt állítja, több kerületet érint a probléma, állítólag már Pesterzsébeten is gondot okoznak a droghasználók. Olyan esetről nem tud, hogy valakit megtámadtak volna, viszont kisebb atrocitások történnek:

Egy lány mellé fényes nappal a Napfény utcánál egy zavart figura akart beszállni a kocsijába.

Budapesten a filléres áru dizájner drogok miatt nem csak egy Hős utca létezik, hiszen a szegényebb környékeken szinte bárhol felbukkanhat a pszichoaktív szerek használata. Megkérdeztük az önkormányzatot, hogy valóban Kőbánya felől jönnek-e a droghasználók, amire azt a választ kaptunk, hogy az “Önkormányzatunk a tevékenységét nem feltételezések, hallomások alapján végzi.” A helyiek eközben egymás után töltik fel a fotókat a beállt fiatalokról.

Fotó: Helyi lakó felvétele Bekábult fiatalok a lakótelep egyik padján

Mi nem akarunk a Hős utca sorsára jutni

Szeptember közepén a lakótelepen élők aláírásgyűjtésbe kezdtek, és nyílt levelet írtak a polgármesternek. A papíralapú petíciót forrásunk szerint több mint ezren írták alá, levelükben pedig az olvasható, hogy az ott élők megdöbbenve veszik észre, hogy a lakótelepen és a két kikerülhetetlen csomóponton, az Ecseri úton és a Pöttyös utcánál megjelentek a szerhasználók.

Az utóbbi időben pedig csak romlott a helyzet. Már a lakótelep belső részein, a parkokban, a játszótereken, az óvodák és az iskolák mellett is megjelentek az alkoholtól, kábítószertől öntudatlan állapotban fetrengő alakok. Mi nem akarunk a Hős utca sorsára jutni. Mi békében és biztonságban akarunk élni, itt a József Attila-lakótelepen. Mert ez az otthonunk

– fogalmaztak a nyílt levélben.

A forrásunk úgy tapasztalta, az utóbbi időszakban az Ecseri úton járőröznek a rendőrök, és az önkormányzat elkezdte takarítgatni a szemetet, de szerinte az itt élők félnek, hogy az intézkedések csak arra az időre szólnak, amíg a közfigyelem ide irányul, azután pedig minden marad a régiben. A lakótelepen élők attól is tartanak, hogy az ingatlanok leértékelődnek a kétes figurák megjelenése miatt. Amúgy pedig – a lakos beszámolója szerint –, két-háromszorosára nőttek feléjük az árak, most 25-26 millió forintért lehet eladni egy 54 négyzetméteres lakást.

Nem a cukros bácsi hívogatja őket

A József Attila-lakótelepi drogtúrát az Ecseri úti metrómegállónál kezdtük, ahol az egyik boltos, aki körülbelül tíz éve dolgozik a üzletben, azon háborgott, hogy a Hős utca felszámolása óta az aluljárón keresztül vonulnak a droghasználók, néha egyedül, de van, hogy kisebb csapatokban járnak. Gyakran váltanak nála aprót, és telefonálgatnak a közeli telefonfülkében. Amikor reggel kinyitja a boltját, akkor találkozik a legtöbb "zombival", napközben már kevesebben vannak. Szerinte a szomszédos kerületből jönnek át. A férfi a Pöttyös utcához irányított tovább minket, ahol egy másik boltos szintén megerősítette, hogy sok droghasználó fordul meg a metrómegálló környékén. Érdeklődésünkre, hogy van-e tippje, hogy hol szerzik be a drogot, ő is egy piros telefonfülkére mutogat.

Várják, hogy csörögjön a telefon, és nem a cukros bácsi hívogatja őket. Idén nyáron tűnt fel, hogy egyre több ilyen alak fordul meg, ahogy kiszorultak a Hős utcából, – az Üllőin szoktam még őket látni. Az tény, hogy az utóbbi időben egyre több a rendőr a környéken.

Nincs bizonyíték rá, de a telefonfülkének kapcsolattartó szerepe lehet, hiszen – bár a környéken sokan azt állítják, hogy lehet drogot venni, de – a dílernek nincs egy standja, ami mellett egész nap ott állna a bekamerázott metrómegállóban, hanem megbeszélik telefonon, hogy hol találkozzanak. Majd végül a lakótelep belsejébe vezet az utunk, – az általunk megkérdezett lakosok inkább csak a metrómegálló környékére panaszkodnak.

Kék Pont: komplex beavatkozás szükséges

Megkerestük a Ferencvárosi székhelyű Kék Pont Drogkonzultációs Központot és Drogambulancia Alapítványt az ügyben. A civil szervezet jelenleg nem folytat utcai megkereső tevékenységet, de együttműködnek a Ferencvárosi Kábítószerügyi Egyeztető Fórummal (KEF), ennek keretében pedig egészségügyi és szociális és ifjúsági szervezetekkel. Lencse Menyhért felépülési központ-vezető elmondta, hogy semmivel nem rosszabb a droghelyzet a kerületben, mint Budapest más részein.

A kerületben tapasztalható droghasználattal kapcsolatos problémák tendenciája nagyjából megfelel a fővárosi tendenciának. A kerület nem rendelkezik olyan egyedi jellemzővel ezen a téren, amely a tendenciától történő eltérést akár pozitív, akár negatív irányba mozdíthatná.

Ez az Index tapasztalataival is egybevágott: nincs okunk kételkedni benne, hogy a lakók által észlelt tendencia valós, ám amikor a lakótelepen jártunk, egyetlen anyagossal sem találkoztunk. Lencse Menyhért ugyanakkor hozzátette, hogy az elmúlt időszakban megnőtt a lakótelepen azoknak az utcai szerhasználóknak a száma, akik nem veszik igénybe az intézményi segítséget.

“Évek óta jelen vannak Budapest közterületein olyan szerhasználók, akik segítői intézményi kapcsolatokat nem, vagy nagyon kis mértékben vesznek igénybe. A kérdéses területen az ő megjelenésük főleg a közelmúlt időszakban jellemző.”

Lencse Menyhérttől azt is megtudtuk, hogy a szeptemberi és októberi KEF ülésen is előkerült, hogy a József Attila-lakótelepen élők érzékelik a problémát, ezért fokozottabb rendőri jelenlétet vezettek be az érintett területen.

Tudjuk azonban, hogy a helyzet megnyugtató rendezéséhez átfogó, komplex beavatkozás szükséges, a kérdés egyszerre szociális, egészségügyi, rendészeti is, így széleskörű, oktatási, egészségügyi, szociális intézményeket, addiktológiai ellátókat, illetve a rendőrséget érintő együttműködésre van szükség, amit a KEF, illetve ezen keresztül a kerületi önkormányzat koordinál. Ez a közös munka meg is kezdődött, ebben a Kék Pont munkatársai is részt vesznek.

Fotó: Huszti István

Az önkormányzatot senki sem kereste meg

Kérdezősködtünk az önkormányzatnál is az ügyben, – ők azonban nem tudnak jelentős drogproblémáról a kerületben, és arról sem, hogy a Hős utcai események érintették volna a területet, s azt sem tapasztalják, hogy megnőtt volna a szerhasználók száma az utóbbi időben:

A József Attila-lakótelep bűnügyi szempontból nem tekinthető kiemelten szennyezett területnek. Önkormányzatunk folyamatosan nyomon követi Budapest legzöldebb lakótelepén, a József Attila-lakótelepen zajló eseményeket. Kerületünk vezetése minden rendelkezésére álló eszközzel azon dolgozik, hogy a lakótelepen élők biztonságát megőrizze, életkörülményeit javítsa. Önkormányzatunk a lakók közösségétől nem kapott nyílt levelet, hivatalos fórumokon ilyen típusú közösségi megkeresés nem történt.

update: Az önkormányzat arról tájékoztatott minket, hogy a megkeresésünk és a cikk megjelenése között eltelt időben beérkezett hozzájuk a helyi lakosság petíciója, és azóta már foglalkoznak az abban foglaltakkal.